  Виталий Пронин Туэ егит дышетӥсьёс 13 ёросъёсы но Можга городэ мынозы. Уксё сётӥське, школаын нырысетӥ 3 арзэ ужатозязы: 1-тӥ араз — 40 сюрс манет, 2-тӥ араз — 60 сюрс но 3-тӥ араз — 80 сюрс манет. Вазен таӵе юрттэт чакламын вал гуртысь дышетӥсьёслы гинэ. Но Удмуртилэн Тӧроез Александр Бречалов кичӧлтэмъя кылем арысен сое басьтыны быгато ни городын ужасьёс но. — Выплатаез басьтон понна куриськонэн но документъёсын вазиськоно Дышетонъя но наукая министерствое, — вераз министр Светлана Болотникова. — Кыӵе документъёс кулэ, тыро-пыдо ивортэмын министерстволэн сайтысьтыз «Проекты-программы» люкетын. Шаерамы озьы ик пыӵа «Гуртысь дышетӥсь» программа. Чакламын со гуртэ, 50 сюрслэсь ӧжыт улӥсен каргуртъёсы, городъёсы ужаны мынӥсьёслы — быдэн 1 миллион манетэн сётӥське. Кинъёс выплатаез туэ понна басьтозы — тодмо луоз 20-тӥ июнь бере. Кызьы вераз Светлана Болотникова, программае пыриськыны мылкыдзэс веразы вал 70 дышетӥсьёс, но шедизы 14-ез гинэ. Кылемъёсыз та программае пыриськозы ни вуоно арын. Туэ егит дышетӥсьёс 13 ёросъёсы но Можга городэ мынозы. Отын кема аръёс ӵоже кадръёсын югдур секыт ни. 1 миллион манетсэс быдтыны быгатозы ас мылкыд каремзыя. Элина Кумачёва  